THAI จับรางวัลผู้โชคดีจากแบบสอบถามสำรวจความพึงพอใจ
THAI จับรางวัลผู้โชคดีจากแบบสอบถามการสำรวจความพึงพอใจของลูกค้า ณ สำนักงานใหญ่ การบินไทย
24 ม.ค. 2563

นายวิวัฒน์ ปิยะวิโรจน์ รองกรรมการผู้อำนวยการใหญ่สายการพาณิชย์ บริษัท การบินไทย จำกัด (มหาชน) หรือ THAI เป็นประธานจับสลากรางวัลรายชื่อผู้โชคดีจากการตอบแบบสอบถามการสำรวจความพึงพอใจของลูกค้า (THAI Customer Satisfaction Survey : e-TCSS) ที่ใช้บริการกับการบินไทยตลอดปี 2562 โดยมี นางปรียาศิริ เชื้อเทศ ผู้อำนวยการใหญ่ฝ่ายบริหารผลิตภัณฑ์และประสบการณ์ลูกค้า ร่วมด้วย นางสรณี รัตนจิระวงศ์ ผู้อำนวยการฝ่ายลูกค้าสัมพันธ์และคุณภาพการบริการ THAI พร้อมด้วยนางสาวมนัสวีธ์ ทรัพย์พร้อม เจ้าพนักงานปกครองชำนาญการพิเศษ สำนักการสอบสวนและนิติการ กรมการปกครอง ร่วมเป็นสักขีพยาน ณ สำนักงานใหญ่ การบินไทย
อนึ่ง THAI ทำการสำรวจความพึงพอใจของลูกค้าในทุกเส้นทางบินและทุกชั้นบริการ (THAI Customer Satisfaction Survey : e-TCSS) ตั้งแต่ปี 2540 มาอย่างต่อเนื่อง โดยจะนำผลสำรวจมาพัฒนาปรับปรุงผลิตภัณฑ์และการบริการให้ดีเลิศและตรงกับความต้องการของลูกค้า ทั้งนี้ ผู้โชคดีในแต่ละเดือนของปี 2562 จะได้รับรางวัลเป็นบัตรโดยสารชั้นประหยัดของการบินไทย รางวัลละ 2 ที่นั่ง สามารถตรวจสอบรายชื่อผู้โชคดีในนิตยสารสวัสดี ฉบับเดือนมีนาคม 2563 และที่เว็บไซต์ thaiairways.com